**MODALITAT ACIR (Ajut cofinançament d’infraestructures de recerca i publicacions vinculades amb Projectes Competitius de Recerca i Grups de Recerca Consolidats)**

**Objectius.**

1. Cofinançament d’infraestructures de recerca sol·licitades en les convocatòries corresponents de la Generalitat i/o del Ministeri, amb cofinançament del Departament.
2. Ajuts per a traduccions a l’anglès per a publicació en revistes indexades (nivell A o Quartil Superior, per a membres de Grups de Recerca Consolidats i Projectes Competitius, amb cofinançament del Departament, Grup de Recerca Consolidat o Projecte Competitiu, gestionats per la Facultat de Belles Arts.
3. Coedició amb una editorial que garanteixi la distribució d’una obra de recerca. La sol·licitud ha d’anar acompanyada del pressupost corresponent i de l’acreditació de cofinançament del Departament, Grup de Recerca Consolidat o Projecte Competitiu, gestionats per la Facultat de Belles Arts.

**Sol·licitants.**

Personal docent i investigador adscrit a la Facultat de Belles Arts

**Condicions d’aquesta modalitat**

1. Com a requisit per a la concessió de l’ajut de cofinançament d’infraestructura de recerca és que l’interessat també hagi sol·licitat aquest tipus d’ajut en les convocatòries corresponents de la Generalitat i/o del Ministeri i l’acreditació de cofinançament del Departament.
2. Les quantitats assignades hauran de destinar-se obligatòriament a les despeses previstes en el pressupost que acompanya la sol·licitud i, en el cas de coedicions, en cap cas superarà el 40 % del pressupost global.
3. És imprescindible que els professors sol·licitants tinguin el seu currículum actualitzat a la base de dades del GREC en data posterior a l’1 de gener de l’any en que es resolguin els ajuts.

**Documentació**

* Imprès de sol·licitud degudament complimentat i amb el vist i plau del Director de Departament.
* Pressupost de l’equipament, de la traducció o publicació que motiva la sol·licitud.
* Breu descripció de la sol·licitud que es presenta i la seva relació amb la recerca.
* En el cas de coedició el document que acrediti el compromís de l’editorial de publicar i distribuir l’obra.

**Tramitació i presentació de les sol·licituds**

Els impresos per sol·licitar es poden recollir o demanar a:

Oficina de Recerca de Belles Arts

Tel. 93 403 40 49

Les sol·licituds s’han d’adreçar al President de la Comissió de Recerca de Belles Arts i s’han de presentar a l’Oficina de Recerca esmentada, en l’imprès normalitzat acompanyades de la documentació adient.

Les sol·licituds han d’anar signades pel sol·licitant i han de comptar amb el vist i plau del Director del Departament.

Es faculta a l’Oficina de Recerca de Belles Arts per demanar a les persones interessades els documents necessaris que manquin per a l’avaluació, així com la modificació de defectes esmenables que puguin aparèixer a la sol·licitud. En cas que aquests requisits no es compleixin, la Comissió pot determinar l’ajornament de l’estudi fins que es presentin o modifiquin els documents.

**Terminis de la convocatòria.**

Els terminis d’admissió de sol·licituds són oberts. La Comissió avaluarà en cada reunió totes les sol·licituds que arribin amb una antelació de 72 hores a la data prevista per a la reunió, sempre que reuneixin els requisits.

Es preveuen dues reunions anuals de la Comissió de Recerca, llevat que l’acumulació de peticions o de temes per a tractar aconsellin fer alguna reunió extraordinària.

Les dates de reunió previstes durant l’any són:

* mes de març-abril
* mes d’octubre-novembre

**Condicions Generals.**

* En cas que els ajuts no s’utilitzin en el termini de tres mesos posteriors a la data de concessió, els imports retornaran al pressupost d’origen a disposició de la Comissió, llevat de causes justificades que hauran d’exposar-se per escrit abans de la finalització d’aquest termini.
* En tot cas serà necessària l’autorització prèvia de la Comissió per poder destinar els ajuts a finalitats diferents d’aquelles per a les quals van ser concedits, sempre dins la mateixa modalitat.

El President de la Comissió de Recerca

Barcelona, 30 de gener de 2015